钦定古今图书集成/方舆汇编/职方典/第1187卷 > 荆州府建置沿革考 府县志合载
## 钦定古今图书集成/方舆汇编/职方典/第1187卷 > 荆州府建置沿革考 府县志合载

本府

《禹贡》“荆州之域，天文、翼、轸分野。” 春秋时，为楚郢都。秦拔郢，置南郡。汉初，改为临江郡，寻复。武帝时，置荆州刺史，南郡隶焉。三国初，归蜀汉，后属吴。晋太康初，改新郡，寻复曰南郡，为荆州刺史治所。东晋以为重镇。梁元帝都于此。隋初，州郡俱废，寻复置荆州，治江陵。大业初，罢州为南郡。唐初，复为荆州。天宝初，改江陵郡。上元初，又改江陵府，号“南都。” 宋置荆湖北路。淳熙初，改曰荆南府，寻复为江陵府。元改江陵路。天历初，改中兴路。明洪武甲辰，改为荆州府。

皇清因之，领州二，县十一。

江陵县：〈附郭。〉

商句亶王国。《史记》：“楚熊渠立其长子康为句亶王。” 张莹注：即今江陵也。春秋郢都。秦始皇二十六年，郡县天下，并楚为三郡，改郢都为郢县，属南郡。汉置江陵县，属南郡。东汉省郢县入江陵。晋南北朝、隋俱仍旧。唐以安兴县省入，属南郡。宋属荆湖北路。元为中兴县。明洪武初，改江陵。

皇清因之，编户一百二十五里。

公安县

秦拔郢，置南郡以前，无事可考。汉为孱陵县，属武陵郡。东汉公安县，刘备以左将军领荆州牧居此，称左公，号公安。三国汉曰公安。吴曰孱陵。孙权得荆州，以吕蒙为南郡太守，封孱陵，即此。晋公安县属南郡。南北朝刘宋改公安县。陈置荆州。隋曰公安县。唐及五代俱仍旧。宋曰公安军。南渡后，孟珙镇荆南，筑江陵、公安一带长堤，名公安县，隶荆州。元属中兴路，以公安置尹，增县，又诏置荆湖北道提举司。明太祖吴元年，伐伪汉陈理，克湖广，荆南悉定，仍名公安，隶荆州。

皇清因之，编户三十三里。

石首县

本邑，荆属也。荆山南下而东，泽隰广衍，旷阔无冈阜，越百八十里大江之阴，突出高山，壁立江浒，自麓至巅皆石，名石首山，县因受名焉。春秋时楚之郢，都南支邑。秦并天下，分为南郡。汉隶华容，属南郡。东汉因之。三国华容地初属蜀。东吴侵蜀东鄙，遂没于吴。晋杜预克定江南，以华容之南乡为南郡，又分华容地，始置石首县。南北朝因之。唐石首县为荆州。五代因之。宋熙宁中，改为建宁，复名石首。元仍名石首，属中兴路。明仍旧。

皇清因之，编户二十一里。

监利县

唐虞鄫城国。《春秋》鄫国。庄公八年，楚文王熊赀徙郢辖城即监利。汉华容地，属南郡。东汉因之。三国监利县。吴改容城县，陆抗屯兵于此。晋太康中，监利县属南郡。永嘉中，西蜀阻乱，削华容诸城，为成都王颍国。南北朝监利县属巴陵郡。隋监利县属复州。唐仍旧。五代监利县属江陵郡。宋仍旧。元监利县属中兴路。“明改江陵为荆州府” ，监利属焉。

皇清因之，编户三十三里。

松滋县

唐、虞鸠兹地。商，郧地。春秋郧地。楚昭筑郧城于此。周安王二十二年，蜀伐楚，取鸠兹，即今松滋也。秦始皇二十六年，郡县天下，改郢都为郢县，即松滋地。汉景帝前七年，废太子荣为临江王。中二年，临江王卒，国徐，复为南郡，置江陵等十一县，更郢县为高成。平帝元始四年，更定十二州界，改“高成” 为“言程。” 三国置乐乡，吴陆逊与晋羊祜对垒处，松乐乡城，即其旧也。诸葛城，即汉武侯征南彝陵所筑。晋武帝太康元年，改荆州为新郡，寻复以南郡为荆州。因庐江流民避兵至此，乃侨置松滋，属河南郡。隋松滋县属南郡。唐高祖武德四年，复以南郡为荆州，以松滋等七县属荆南节度使。宋太祖乾德四年，以松滋等七县属荆湖北路。高宗建炎间，升江陵为帅。

府。初以枝江省入松滋，寻复置。绍兴间，迁松滋于瀼口。元改松滋为援都府，鸠兹县，属中兴路。明仍改鸠兹为松滋，去援都，属荆州府。

皇清因之，编户二十三里。

枝江县

唐，虞罗国地。商，丹阳。周封熊绎国于丹阳。战国时，秦破楚屈丐，取丹阳地，即此。秦以蜀江至此分支为诸洲，故名枝江。汉、晋、南北朝、隋，俱属南郡。唐枝江县析置长宁县，以枝江省入。大历中，复置枝江省长宁。宋枝江县。高宗建炎间，以枝江省入松滋。元枝江县。明省入松滋，寻置枝江。

皇清因之，编户八里。

彝陵州

春秋楚国地。秦彝陵。周赧王三十年，秦白起伐楚，烧彝陵，即此。三十七年，秦白起伐楚，拔郢，烧彝陵。楚徙都陈。秦置南郡。始皇二十六年，郡县天下，改彝陵置巫县。汉置彝陵县，属南郡。三国建安初，置临江郡。十四年，孙权表刘备为荆州牧，改彝陵为宜都。二十年，刘备、孙权分荆州，置江陵郡于彝陵。冬十二月，吴改“彝陵为西陵。晋太康改彝陵县。南北朝、晋、宋、齐并名宜都郡，领彝陵、彝道、佷山三县。彝道即今宜都，佷山即今长阳。梁名宜州，西魏改为拓州。后周改为峡州，并改高安为远安县，属峡州。隋改峡州为彝陵郡，领彝陵、彝道、远安三县。唐初复为峡州，领彝陵、宜都、长阳、远安四县。武德四年，更峡州为彝陵郡。冬，李靖击萧铣，进至彝陵。” 乾元二年，复彝陵为峡州，属山南道。宋改彝陵县，复改峡州，属荆湖北路。元至和四年，升峡州为路，隶河南行省，领县五，设总管府以为重镇。明洪武初，改为峡州府，省彝陵县，领秭归、巴东、宜都、长阳、远安五县。九年，改为彝陵州，隶湖广布政司，分巡上荆南道。正统七年，省秭归、巴东二县，止领宜都、长阳、远安三县。

皇清因之，原编户九里，今不复旧额，新编五乡。

长阳县

汉为佷山县，属武陵郡。晋改为清流县，属宜都郡。南北朝改为方山县。隋仍改为长阳县，属南郡。开皇中，置睦州，寻废。唐复置睦州，寻省。改长阳县，属东松州，后属峡州。宋元因之。明仍名长阳，属彝陵州，隶荆州府。

皇清因之，编户六里。

宜都县

《禹贡》荆州之域。春秋、战国属楚。汉武帝元光五年，伐西南，彝路由此出，置彝道县，属南郡。新莽曰江南，一曰江州。昭烈帝章武元年，置宜都郡。吴黄武元年，陆逊拒蜀，建城。按孙权时，分宜都、秭归之县为国陵郡，拜潘璋为太守。晋为宜都郡，彝道县属焉。桓彝改为西道。刘宋武帝永初元年，析彝道置宜昌县，封子义隆王“宜都”，齐高帝建武元年宜都郡《彝道》“宜昌”，如宋《梁武帝》〈阙三字。〉年，置宜州，西魏更为拓州。陈武帝永定元年，以宜昌复为宜都。隋文帝开皇元年并梁，以宜都仍为宜昌。炀帝大业元年，以彝道隶《彝陵郡》。唐高祖武德二年，以宜都及峡州地置东松州。太宗贞观三年，省东松州入宜都县。肃宗乾元元年，寻更宜都为江州，又复更东松州，州寻为县，并省宜都县，俱属峡州。宋太祖开宝元年，以宜都属峡州。元明宗天历初年，改荆州为中兴路，以宜都属之，而隶之河南行省。明洪武九年，改峡州府为彝陵州，而以宜都属之。

皇清因之，编户八里半。

远安县

汉武帝置临沮，隶南郡。三国置建平郡。晋析临沮为高安县，隶襄阳郡。南北朝、后周改高安为远安，属峡州。隋以远安隶彝陵郡。唐乾元初，复彝陵为峡州，属山南道，远安属峡州。宋乾德仍以远安属峡州，隶荆湖北路。元陞峡州为路，仍领远安，隶河南行省。明初，以峡州为府。洪武九年，改为彝陵州，领远安县，隶荆《州府》。

皇清因之，编户八里。

归州

周为夔子国地。战国属楚。秦南郡地。汉秭归县，属建平郡，寻属南郡。晋因之。刘宋属荆州。南齐属巴州。后周置秭归郡，治长宁。隋开皇初，废郡为秭归县，属信州。唐置归州。天宝初，改巴东郡。乾元初，复为归州。宋为秭归县，复为归州，属荆湖北路。建炎中，属夔州路。元至元中，升为归州路，寻降为州。明洪武九年，废州为秭归县，属彝陵州。后复为归州。正统七年，以兴山县省入。弘治二年复置，属归州。

兴山县

古者沿革皆无可考稽。《通考》：汉唐未有邑治，名曰高阳城，今遗址在县西四十里寒溪口。宋始立邑，故曰宋邑。明曰兴山。

皇清因之。

巴东县

周夔子国。战国属楚郡。秦汉皆巫县地，属南郡。晋巫县属建平郡。梁置信陵郡，又改归乡。后周郡废，改县曰乐乡。隋开皇末，改巴东县。唐巴东县属归州。宋、元因之。明巴东县，洪武九年属彝陵州，后属归州。

皇清因之，编户九里半。

荆州卫

南郡一巨镇也。自明湘宪王分藩时，爰设三卫所，而左卫居其一焉。官军田赋，大约相等。兵燹以来，纪载无存。兹特参考《郡志》，标其端末，以志建置之始。